Školský poriadok ZŠ s MŠ Dubová 1, BA

podľa školského zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

##### **Za porušenie školského poriadku je žiakovi udelená červená obálka za správanie.**

##### **I. Dochádzka žiakov do školy**

Žiaci sú povinní do priestorov školy prichádzať do 7:50 h (7:55 - žiak je v triede, pripravený na hodinu).

Vchod do školy sa zamyká o 7:50 hod., vyučovanie začína 8:00 h rannou pohodou, ktorá je povinnou súčasťou vyučovania.

Oneskorené príchody žiaka má povinnosť zákonný zástupca ospravedlniť cez Edupage v ten istý deň.

Do ranného ŠKD deti prichádzajú od 6:30 h do 7:30 h. Deti, ktoré zákonní zástupcovia neprivedú do ranného ŠKD v uvedenom čase, vstupujú do budovy až o 7:40 h.

Žiadame zákonných zástupcov, aby nevstupovali do budovy školy mimo vopred dohodnutých konzultácií, neodprevádzali dieťa do triedy a nenarúšali vyučovací proces.

Žiadame rodičov, aby po prevzatí dieťaťa z ŠKD a MŠ opustili areál školy. Ak potrebujú konzultáciu s vychovávateľkou, dohodnú si ju v čase mimo jej priamej výchovnej činnosti.

Žiaci sú povinní dodržiavať povinnú školskú dochádzku, každú neprítomnosť na vyučovaní musia neodkladne (najneskôr v deň neprítomnosti) rodičia alebo zákonní zástupcovia dieťaťa nahlásiť cez Edupage.

Ak neprítomnosť žiaka **z dôvodu ochorenia** trvá dlhšie ako 5 po sebe nasledujúcich **vyučovacích dní,**predloží žiak alebo zákonný zástupca **potvrdenie od lekára**.

V prípade pandémie sa budeme riadiť aktuálnymi opatreniami, ktoré určí riaditeľ školy.

**Pri podozrení**, že opakovaná neprítomnosť žiaka na vyučovaní je neopodstatnená, môže škola žiadať od rodičov **potvrdenie od lekára aj za jednodňové a kratšie absencie**.

Neospravedlnenú neprítomnosť, prípadne podozrenie zo zanedbávania školskej dochádzky, škola hlási príslušnému sociálnemu odboru v mieste bydliska žiaka, zriaďovateľovi a pri vyššom počte hodín aj polícii. Od počtu neospravedlnených hodín závisí, či sa to bude posudzovať ako priestupok alebo až trestný čin zákonného zástupcu.

**Nutnosť komisionálneho preskúšania** z dôvodu ospravedlnenej neprítomnosti **do 50%** vyučovacích hodín v rámci klasifikačného obdobia prehodnotípríslušný vyučujúci predmetu, pričom kladie dôraz na počet a váhu absolvovaných hodnotených čiastkových podkladov (previerky, projekty, ústne odpovede).

Pri absencii žiaka (aj ospravedlnenej) nad **50%** vyučovacích hodín v rámci klasifikačného obdobia žiak **vykoná komisionálnu skúšku** z daného predmetu na podnet riaditeľa školy.

**Ak má zákonný zástupca pochybnosti o správnosti hodnotenia svojho dieťaťa na vysvedčení, má právo do 3 pracovných dní po obdržaní vysvedčenia požiadať o vykonanie komisionálnej skúšky svojho dieťaťa.**

V odôvodnených prípadoch z vážnych rodinných dôvodov je možné vopred písomne požiadať riaditeľa školyo dlhodobejšie uvoľnenie dieťaťa s písomne doloženým odporúčaním **triedneho učiteľa**. Dodatočné oneskorené ospravedlnenia škola neakceptuje.

##### **II. Pravidlá obliekania žiakov ZŠ s MŠ Dubova**

##### 

##### Žiaci sú povinní chodiť do školy upravení v súlade so základnými zásadami slušného správania a v súlade s hygienickými a mravnými normami našej spoločnosti.

Žiak prichádza do školy a na školské podujatie primerane a čisto upravený. Vylučujú sa neprimerane krátke odevy a neprimerane veľké výstrihy, odhalená brušná časť tela, neprimerane nízky pás nohavíc, odhaľujúci intímne časti tela, odevy s aplikáciami a nápismi, ktoré sú proti spoločenskej etike – prezentujú agresivitu, rasizmus, násilie, majú hanlivý či neslušný obsah, s politickým motívom alebo dvojzmyselným obsahom, motívy s návykovými látkami napríklad marihuanové listy.

**V škole je neprípustná výrazne viditeľná úprava dekoratívnou kozmetikou, vrátane nápadných tmavých lakov na nechty, výrazných farieb na vlasy, piercing a tetovania).**

**Nosenie šiltoviek a iných pokrývok hlavy na hlave je vo vnútorných priestoroch školy a jedálne zakázané v zmysle spoločenských pravidiel.**

Žiak musí byť v škole a na všetkých školských i mimoškolských podujatiach vhodne, čisto oblečený a upravený (viď. §20 ods.1 Vyhlášky MŠ SR č.320/2008 o základnej škole v aktuálnom znení 437/2020, platnej od 18. decembra 2020). **Pravidlá sú podrobnejšie opísané v prílohe č. 1** **Starostlivosť o zovňajšok žiaka a úprava vzhľadu žiaka**

##### **III. Správanie žiakov na vyučovaní a počas výchovnej činnosti**

Žiaci sa správajú počas vyučovania disciplinovane, nevyrušujú a nerozptyľujú pozornosť spolužiakov, neobmedzujú svojím konaním práva ostatných osôb, ktoré sa zúčastňujú na výchove a vzdelávaní. Medzi naše základné požiadavky na správanie našich žiakov patrí, že za žiadnych okolností nesmú používať vulgárne výrazy a gestá. Za samozrejmé považujeme aj príkladné správanie rodičov na pôde školy a pri výchove detí.

Žiaci dodržiavajú zásady slušného správania a spoločenskej etikety (pozdravy, vyjadrovanie...).

K spoločensky prijateľným a akceptovateľným prejavom správania nepatrí:

* fyzická intimita (dotyky v intímnych zónach)
* neprimeraný fyzický kontakt (násilie)
* vyzývavé oblečenie a doplnky

Je neprípustné, aby žiaci behali po triede, prípadne vybiehali na chodbu. Po začatí vyučovacej hodiny je každý žiak povinný sedieť na svojom mieste a mať pripravené všetky pomôcky na aktuálnu vyučovaciu hodinu. Špeciálne na 1. stupni sa žiaci nepýtajú na toaletu po začiatku hodiny. Na to je určená prestávka.

Ak sa žiak z vážnych dôvodov nemohol pripraviť na vyučovanie, ospravedlní sa príslušnému vyučujúcemu **na začiatku** vyučovacej hodiny.

Žiak sa po budove školy a v triede pohybuje výlučne v prezúvkach (nie obuv na TSV). Prezúvky musia mať všetci žiaci také, ktoré nerobia šmuhy. Na 1. stupni sú odporúčané zdravotne vhodné prezuvky (najvhodnejšie s pevnou pätou).

Z bezpečnostných dôvodov je zakázané mať v škole a používať na **školskom dvore** kolieskové korčule, tenisky s kolieskami, skateboardy, kolobežky a bicykle. Postihom za porušenie je poznámka.

Kolobežka sa v priestoroch školy, v areáli školy a na schodisku pred školou nesmie používať, žiaci z nej musia zosadnúť a odložiť ju za vstupnou bránou.

Kolobežku a iný dopravný prostriedok si žiaci nosia do školy na vlastnú zodpovednosť.

**Škodlivé činnosti**

Žiaci sú povinní chrániť svoje zdravie i zdravie spolužiakov. Zakazujú sa im všetky zdraviu škodlivé činnosti, a to aj v minimálnom množstve, napr. fajčenie (vrátane elektronických cigariet), pitie alkoholických nápojov (vrátane nealkoholického piva, radlera), požívanie drog a omamných látok, tabakových výrobkov, **nápojov obsahujúcich kofeín, energetických nápojov.** Žiaci nesmú hrať hazardné hry.

**Zakázané predmety**

Je zakázané nosiť do školy predmety, ktoré ohrozujú bezpečnosť a zdravie (napr. nože, boxery, dýky, výbušniny, petardy, balenia slzotvorného plynu alebo rôznych zápachov, akékoľvek zbrane alebo ich atrapy, tabakové výrobky, zapaľovače, zápalky, drogy, alkohol (vrátane nealkoholického piva, radlera), ale aj veku neprimerané časopisy, literatúru podporujúcu extrémizmus, nacizmus, xenofóbiu, násilie a pod.).

Ak si žiaci prinesú do školy predmety, ktoré nepokrýva poistenie, napr. mobilný telefón, iné digitálne zariadenie alebo príslušenstvo k digitálnemu zariadeniu, cennosti a väčšie sumy peňazí a pod., škola za ich stratu alebo zničenie nenesie zodpovednosť.

Žiak **nesmie**v škole **bez výslovného súhlasu učiteľa použiť mobilný telefón alebo iné digitálne zariadenia** (smartfón, tablet, notebook a i.) ani príslušenstvo k týmto zariadeniam (smart hodinky, slúchadlá – ani bezdrôtové, bluetooth reproduktor a i.) počas celého vyučovania a výchovnej činnosti, vrátane prestávok. **Mobilný telefón musí byť vypnutý a odložený v školskej taške.**

V prípade **keď žiak nerešpektuje zákaz** používania mobilného telefónu, iného digitálneho zariadenia a príslušenstva k zariadeniu, **učiteľ** zariadenie **odoberie** a vráti ho až rodičovi po vyučovaní.

Mobilný telefón v nijakom prípade nenahrádza kalkulačku.

**Žiaci majú prísne zakázané zhotovovať v priestoroch školy a na školských akciách akékoľvek zvukové alebo obrazové záznamy** bez výslovného povolenia od vyučujúceho.

Žiaci majú zakázané nosiť predmety rozptyľujúce pozornosť žiakov (hračky, prívesky, karty a i.). Pri nerešpektovaní zákazu učiteľ odoberie predmet a vráti po dobe, ktorú uzná za vhodnú.

Žiaci sú povinní po príchode do školy odložiť čip do školskej tašky a vybrať ho až pred obedom.

Žiaci sú povinní nosiť si do školy všetky školské pomôcky, ktoré potrebujú na vyučovanie, vrátane **vždy čistého** športového úboru na TV (tenisky s podrážkou nezanechávajúcou stopy). Žiaci musia pravidelne dbať o jeho čistotu. Dlhé vlasy majú na hodinách TV upravené pevným zopnutím, napr. vlasovou gumičkou. Z bezpečnostných dôvodov na hodiny TV žiaci nenosia hodinky, náramky, náušnice, retiazky a prstene.

Ak žiak nosí dioptrické okuliare, **zákonný zástupca** písomne deklaruje súhlas s ich nosením počas športových aktivít dieťaťa.

Žiaci aj na školských výletoch, exkurziách, vychádzkach, ŠVP, LVK rešpektujú pokyny pedagogických pracovníkov a dodržujú po celý čas školský poriadok, pokyny pre návštevníkov inštitúcií, ktoré navštívia, domový poriadok zariadenia, v ktorom sú ubytovaní, a prepravný poriadok spoločnosti, ktorá zabezpečuje dopravu.

Žiak môže počas vyučovania **opustiť triedu, telocvičňu**, **školský dvor** alebo **pracovné miesto** len so súhlasom učiteľa.

Okrem uvedených bodov sa žiaci v odborných učebniach riadia ich príslušným prevádzkovým poriadkom.

V prípade úrazu alebo náhleho ohrozenia žiak **ihneď informuje** vyučujúceho, dozor konajúceho učiteľa alebo najbližšiu dospelú osobu.

**Školský klub detí**

Prihlásenie do ŠKD je na základe prihlášky a súhlasu riaditeľa školy. Školský klub je možné navštevovať iba po včasnom zaplatení podľa pokynov na webovom sídle školy platením prevodom na príslušný účet školy.

Žiakov 1. – 4. ročníka odovzdáva príslušnému vychovávateľovi učiteľ vyučujúci poslednú vyučovaciu hodinu v triede, žiakov, ktorí nie sú v ŠKD prihlásení, odvádza učiteľ do šatne. Do triedy ŠKD vstupujú deti so svojím vychovávateľom.

Z ŠKD je dieťa uvoľnené len na základe písomného ospravedlnenia rodiča alebo z dôvodu choroby.

Odchod dieťaťa z ŠKD je vyznačený v zápisnom lístku. Žiak je uvoľnený z ŠKD iba po telefonickom kontakte rodiča alebo osoby, ktorá ho vyzdvihuje s vychovávateľom.

Z ŠKD alebo pri činnosti v ŠKD je zakázané svojvoľne odísť.

Ranná služba je od 06.30 h do 7:45 h, kedy v sprievode vychovávateľa deti prejdú do triedy.

Prevádzka ŠKD je do 18:00 h, preto rodič prichádza najneskôr o 17:45 h.

Správanie dieťaťa v ŠKD sa riadi zásadami tohto školského poriadku, ale aj uvedenými pokynmi v školskom poriadku ŠKD, ktorý tvorí osobitnú prílohu a je zverejnený na webovom sídle školy v sekcii ŠKD.

**CLIL program**

Na hodinách CLIL sú žiaci povinní dodržiavať školský poriadok v plnom rozsahu, zásady etiky, slušného správania, slušnej komunikácie a podieľať sa na vytváraní atmosféry vzájomnej dôvery a úcty voči lektorom cudzieho jazyka.

Žiak by sa mal vyhnúť akémukoľvek znevažovaniu a narúšaniu práce lektorov.

Postavenie lektora je rovnocenné ostatným pedagógom podľa zákona 138/2019 o pedagogických a odborných zamestnancoch.

Žiak je povinný rešpektovať lektora, jeho pokyny a návrhy na výchovné opatrenia.

Pri ústnej komunikácii je žiak povinný zdržať sa akýchkoľvek prejavov rasovej, národnostnej alebo etnickej nenávisti a zároveň je povinný zdržať sa akéhokoľvek diskriminačného konania a verbálnych a neverbálnych útokov voči lektorom na základe odlišnosti, napr. [rasového](https://sk.wikipedia.org/wiki/Rasa) alebo [etnického](https://sk.wikipedia.org/wiki/Etnikum) pôvodu, [vierovyznania](https://sk.wikipedia.org/w/index.php?title=Vierovyznanie&action=edit&redlink=1), [rodu](https://sk.wikipedia.org/wiki/Gender_(rod)) alebo [pohlavia](https://sk.wikipedia.org/wiki/Pohlavie).

Ak žiak opakovane narúša priebeh vyučovacieho procesu na hodinách CLIL a opakovane porušuje hore uvedené zásady, organizácie OZ Angličtina - ZŠ Dubová, ktorá program organizuje, má právo navrhnúť riaditeľovi školy vylúčenie žiaka z celého programu. Riaditeľ školy rozhoduje o jeho vylúčení z programu.

Podrobnosti o CLIL programe upravuje zmluva medzi OZ Angličtina - ZŠ Dubová a zákonným zástupcom žiaka.

**On-line vyučovanie**

On-line výučba je forma výučby na diaľku. Počas on-line  vyučovacej hodiny ide o vyučovací proces, ktorý sa riadi nasledujúcimi pravidlami:

Žiak má byť pripravený na vyučovaciu hodinu aspoň 3 minúty pred jej začiatkom. Má pripravené všetky potrebné pomôcky.

On-line vyučovaciu hodinu začína a končí vždy učiteľ.

Počas on-line vyučovacej hodiny alebo konzultácie by sa v okolí žiaka nemali nachádzať rušivé vplyvy (telefón, televízia, rádio, iné osoby zasahujúce do vyučovacieho procesu a i.).

Žiak opúšťa priestor, v ktorom sa zúčastňuje na on-line vyučovacej hodine alebo konzultácii, len po dohode s učiteľom (napr. odchod na toaletu).

Na vyučovacej hodine žiak pracuje podľa pokynov učiteľa.

Počas vyučovacej hodiny nevykonáva žiak inú činnosť než tú, ktorú mu zadal učiteľ.

Žiak má počas vyučovacej hodiny zapnutú kameru, pokiaľ vyučujúci neurčí inak.

Nekomunikuje so spolužiakmi ústne ani prostredníctvom písomnej konverzácie bez vyzvania alebo dovolenia učiteľa (chat, mobilné zariadenia).

Riadi sa pravidlami slušného správania podľa platného schváleného školského poriadku, ich porušovanie má rovnaké dôsledky, ako porušovanie pravidiel v škole.

Počas vyučovacej hodiny má žiak vypnutý mikrofón (prípadne iné zariadenia podľa pokynov učiteľa).

Mikrofón žiak zapína na vyzvanie učiteľa.

Učiteľ udeľuje slovo.

Žiak sa správa disciplinovane, nevyrušuje učiteľa a spolužiakov nevhodnými prejavmi alebo nerešpektovaním pravidiel (nekričí, nenadáva, nevypína mikrofóny a pod.).

V prípade, že žiak nedodržiava pravidlá, narúša vyučovaciu hodinu, rieši to učiteľ vypnutím žiaka z on-line hodiny a oznámením rodičovi cez Edupage.

V súlade so školským poriadkom je prísne zakázané vyhotovovať obrazové a zvukové záznamy z on-line vyučovacích hodín a konzultácií v zmysle zákona o ochrane osobných údajov.

Žiak je na hodine slušne oblečený (nie v pyžame alebo bez vrchného ošatenia), sedí na stoličke v pracovnom priestore.

Počas hodiny žiak nekonzumuje jedlo.

Ak má žiak technické problémy, slušne na to upozorní. Ak sa opakujú, rodič je povinný informovať triedneho učiteľa písomne cez Edupage o nedostatočnom technickom zabezpečení.

Rodič nevstupuje do online vyučovacieho procesu.

Na komunikáciu a vyučovanie sa využíva MS Teams a Edupage. MS Teams: online hodina, odovzdávanie prác, zadávanie úloh.

Edupage: známky, komunikácia so zákonným zástupcom, komunikácia žiak - pedagóg v prípade nefunkčnosti MS Teams.

Žiak počká na ukončenie hodiny, zapíše si úlohy a termíny odovzdania.

##### **IV. Správanie žiakov počas prestávok a počas voľného času v škole**

Prestávka slúži na návštevu WC, prípravu na nasledujucu hodinu, poprípade desiatu, alebo návštevu školského dvora.

**Špecifiká veľkých prestávok:**

Počas prvej veľkej prestávky (9:45 - 10:05) zostávajú žiaci 1. stupňa v triedach a využívajú tento čas na desiatu a žiaci 2. stupňa odchádzajú s dozorkonajúcim učiteľom na školský dvor. V prípade zlého počasia zostávajú v triedach.

Počas druhej veľkej prestávky (10:50 - 11:10) odchádzajú žiaci 2. stupňa s dozorkonajúcim učiteľom na školský dvor. V prípade zlého počasia zostávajú v triedach. Žiaci 1. stupňa zostávajú v triedach a využívajú tento čas na desiatu.

**Je neprípustné, aby žiaci počas prestávok:**

* manipulovali s akýmikoľvek vecami spolužiakov bez ich súhlasu
* sa povaľovali po podlahe, na schodoch, prípadne na chodbách
* bezdôvodne vchádzali do iných tried
* prechádzali z jedného poschodia na iné bez súhlasu dozorkonajúceho učiteľa
* naháňali sa po triede, chodbách a neprimerane hlučne sa správali
* kupovali a predávali v priestoroch školy medzi sebou akýkoľvek tovar
* robili akékoľvek aktivity s loptou v priestore školy
* manipulovali s oknami a žalúziami samovoľne
* manipulovali s elektrickými zásuvkami a zapájali do nich elektrické zariadenia
* nakláňali sa nebezpečným spôsobom cez zábradlie na schodisku a cez okno v triede
* sa hojdali na stoličkách alebo používali nábytok iným spôsobom na aký je určený
* **sami manipulovali s počítačom a vstupovali do pracovného priestoru učiteľa**

**Presun do odborných učební a telocvične**

Ak sa žiaci počas vyučovania sťahujú do odbornej učebne, prípadne do telocvične, urobia to najskôr 1 minútu pred ukončením prestávky a na vyučujúcich čakajú v tichosti na dohodnutom mieste.

**Pred odchodom** z triedy si **uložia**všetky **veci do tašky**, lavice nechávajú čisté.

Do odbornej učebne vchádzajú výlučne spolu s vyučujúcim.

Žiaci 1. stupňa sa sťahujú do inej učebne vždy spolu s vyučujúcim.

**Prejavy nevhodného správania sa voči ostatným žiakom počas prestávok a voľného času v škole**

Žiakom sa netolerujú akékoľvek prejavy alebo len náznaky násilia, šikanovania a kyberšikanovania, rasizmu a znevažovania iných fyzickou alebo psychickou formou. Tieto prejavy sa budú posudzovať mimoriadne prísne. (Viď kapitola 13 - Odmeny a výchovné opatrenia)

Za **priame prejavy** šikanovania sa považujú: fyzické útoky, slovná agresia (urážky, nadávky, zosmiešňovanie, vyhrážanie, zastrašovanie, vydieranie), odcudzenie veci, ničenie a manipulácia s majetkom, násilné a manipulatívne príkazy, zneužitie osobných údajov/fotografií, šírenie nepravdivých informácií, kyberšikanovanie (zneužitie informačno - komunikačných technológií – najmä telefónu, tabletu, internetu a sociálnych sietí na úmyselné ohrozenie, ublíženie alebo zastrašovanie).

Za **nepriame prejavy šikanovania** sa považujú: ohováranie, osočovanie, ignorovanie, prehliadanie, zámerné vyčleňovanie z kolektívu, urážlivé a posmešné odkazy, nedobrovoľné vystavovanie agresívnym situáciám.

**Žiaci sú povinní:**

* spory so spolužiakmi riešiť bez použitia fyzickej sily a dohodnúť sa s nimi podľa zásady: “Hovorme spolu, nebime sa“
* netolerovať šikanovanie, neprizerať sa ani jeho náznakom, ale slovne zasiahnuť a zavolať na pomoc dospelého
* nenútiť iných, aby sa zúčastňovali na hre, keď nechcú, neumlčovať a neponižovať nikoho, uznávať druhých bez ohľadu na rasu, náboženstvo, kultúru alebo postihnutie

**Správanie žiakov na školskom dvore**

Je neprípustné, aby žiaci poškodzovali a znehodnocovali veci, ktoré sú súčasťou školského dvora.

* vzájomne sa neohrozovať
* nestáť na hojdačkách a v ich priestore, aby nedošlo k zraneniu
* neohrozovať seba ani ostatných
* korčule, bicykle, kolobežky sú zakázané pouźívať v priestore areálu školy
* peniaze/cenné predmety sa neodporúčajú, ich prítomnosť a potenciálna strata je na vlastnú zodpovednosť žiaka
* žiaci odchádzajú a prichádzajú na školský dvor v sprievode učiteľa
* žiaci 1.stupňa majú zákaz používať počas veľkej prestávky parkurové ihrisko
* prinesené predmety/pomôcky/lopty žiaci nenechávajú na školskom dvore
* žiaci majú zákaz pouźívať ihrisko MŠ
* žiaci majú zákaz vstupovať do priestorov jazierka a hádzať do neho akékoľvek predmety

**Správanie sa žiaka po vyučovaní**

Žiaci sú povinní správať sa aj mimo vyučovania, a to aj počas voľných dní a prázdnin tak, aby neporušovali zásady slušnosti, zachovávali úctu k starším spoluobčanom a neporušovali mravné normy spoločnosti a spoločenskej etikety.

**Aj porušovanie mravných noriem mimo školy budú podliehať výchovným opatreniam v škole.**

##### **V. Oslovenie a pozdravy**

Ak počas vyučovania vstúpi do učebne dospelá osoba, žiaci sa pozdravia tak, že sa postavia, sadnú si len na pokyn učiteľa.

**VI. Odchod žiakov zo školy**

Pred skončením vyučovania, prípadne počas pobytu dieťaťa v ŠKD, platí absolútny zákaz vychádzania žiakov z budovy a areálu školy bez sprievodu učiteľa, vychovávateľa alebo rodiča. Výnimku tvorí odchod žiaka k lekárovi na základe **žiadosti zákonného zástupcu** (cez Edupage).

Pri odchode zo školy žiaci **zdvihnú stoličky, zatvoria okná, vyčistia lavice a zem od odpadkov** a papierov, v laviciach nič nenechávajú, opustia triedu na pokyn vyučujúceho.

Po skončení vyučovania, ŠKD alebo inej plánovanej činnosti, ktorú odsúhlasili rodičia, napr. krúžky, odídu žiaci ihneď domov, nezhromažďujú sa pred školou, ani v jej okolí. Po ukončení vyučovania škola nezodpovedá za bezpečnosť žiakov na školskom dvore.

Rodičov žiadame, aby dôsledne kontrolovali príchod svojho dieťaťa domov a náplň jeho voľného času.

##### **VII. Správanie v školskej jedálni**

Žiaci sa v jedálni správajú slušne, stolujú v tichosti, po zjedení obeda odnesú k okienku všetky použité taniere, príbory, misky, poháre a upracú si po sebe stôl. V jedálni a v jej priľahlých chodbách sa zbytočne nezdržujú.

Žiaci rešpektujú pokyny zamestnankýň školskej kuchyne a službukonajúcich učiteľov.

Žiaci majú zakázané vynášať varenú stravu zo ŠJ. Výnimku tvorí napríklad ovocie, tyčinka a i..

##### **VIII. Starostlivosť o školský majetok**

Žiaci sú povinní zaobchádzať šetrne s učebnicami a so školským majetkom (napr. nábytok, steny, priestory WC, budova školy, školský dvor a pod.). Každé poškodenie školského majetku a učebníc sú povinní nahradiť rodičia žiaka, ktorý škodu spôsobil. Výrazne poškodenú a stratenú učebnicu žiadame **nahradiť novou**.

V prípade zničenia školského nábytku žiadame úplnú náhradu – zakúpenie rovnakého nábytku, aký bol zničený. Ak rodič alebo **zákonný zástupca neakceptuje upozornenia o náhrade škody, triedny učiteľ vypíše** škodový protokol?, ktorý sa odosiela na príslušné oddelenie polície.

**Ak sa nezistí vinník**, škola je nútená požiadať všetkých rodičov kolektívu, aby pomohli škodu odstrániť.

Úmyselné poškodenie majetku je považované za vandalizmus a bude posúdené ako závažné porušenie školského poriadku.

##### **IX. Zdravotná starostlivosť**

Žiaci si prinesú hygienické potreby a pravidelne ich používajú. Zvláštny dôraz kladieme na **povinnosť umývania rúk** po použití WC a pred jedlom.

Žiaci sú povinní dodržiavať pokyny vyplývajúce z aktuálnych nariadení Úradu verejného zdravotníctva a Ministerstva školstva, vedy, výskumu a športu SR v súvislosti s epidemiologickými opatreniami prevencie šírenia ochorenia Covid-19.

Žiak je povinný zahlásiť akýkoľvek, aj malý úraz alebo nevoľnosť učiteľovi, ktorý koná dozor, triednemu učiteľovi, prípadne inému učiteľovi alebo vychovávateľke, ktorý/ktorá podľa závažnosti ihneď a neodkladne telefonicky informuje rodičov a dohodne s nimi ďalší postup.

V prípade zhoršenia zdravotného stavu žiaka počas vyučovania je informovaný zákonný zástupca žiaka, ktorý si osobne žiaka vyzdvihne.

**Učiteľ nesmie** pustiť počas vyučovania a výchovnej činnosti dieťa samo domov bez písomnej žiadosti rodičov (edupage) ani v prípade, že o to telefonicky požiadajú.

Rodičia sú povinní informovať triednych učiteľov o zdravotných, prípadne iných ťažkostiach dieťaťa. Zatajenie tejto informácie môže viesť k ohrozeniu zdravia dieťaťa, ale aj bezpečnosti iných detí v skupine, ak sa nachádza s jedným učiteľom, prípadne vychovávateľkou, mimo areálu školy.

Žiak môže byť oslobodený od povinných hodín TV zo zdravotných dôvodov len po odovzdaní lekárskeho potvrdenia na predpísanom tlačive.

Dievčatám vo vyšších ročníkoch sa môže podať liek pri menštruačných bolestiach len s písomným súhlasom rodiča.

**Upozorňujeme rodičov, že všeobecným pravidlom školy je, že zamestnanci školy nepodávajú žiakom žiadne lieky a liečivá.**

##### **X. Práva a povinnosti žiaka a jeho zákonného zástupcu vychádzajúce zo Zákona o výchove a vzdelávaní č.245/ 2008**

**Žiak má právo***:*na dodržiavanie Dohovoru o právach dieťaťa, na slušné a ohladuplné správanie zo strany dospelých, dodržiavanie všetkých práv, ale aj plnenie všetkých povinností, ktoré jemu a jeho rodičom, prípadne zákonným zástupcom, vyplývajú z platného školského zákona o výchove a vzdelávaní.

Z toho vyplývajú aj tieto práva:

* na slušné zaobchádzanie zo strany dospelých aj spolužiakov
* rovnoprávny prístup k vzdelaniu
* zrozumiteľný výklad učiva
* položiť primeraným spôsobom otázku a dostať na ňu odpoveď
* na omyl
* na objektívne hodnotenie
* v primeranom čase, priestore a primeraným spôsobom vyjadriť svoj názor
* na prestávku, ako ju stanovuje vnútorný poriadok školy
* zdôveriť sa učiteľovi s akýmkoľvek problémom
* prísť za vedením školy s akýmkoľvek problémom
* úctu k svojmu vierovyznaniu, svetonázoru, národnostnej a etnickej príslušnosti
* na individuálne vzdelávanie za podmienok ustanovených v školskom zákone

**Zákonný zástupca žiaka má právo**:

* oboznámiť sa s výchovno-vzdelávacím programom školy a školským poriadkom
* byť informovaný o výchovno-vzdelávacích výsledkoch svojho dieťaťa
* na poskytnutie poradenských služieb vo výchove a vzdelávaní svojho dieťaťa
* vyjadrovať sa k výchovno-vzdelávaciemu programu školy prostredníctvom Rady rodičov, Rady školy a orgánov školskej samosprávy

**Zákonný zástupca dieťaťa je povinný**:

* vytvoriť pre dieťa podmienky na prípravu, výchovu a plnenie školských povinností
* dodržiavať podmienky výchovno-vzdelávacieho procesu svojho dieťaťa, určené školským poriadkom
* dbať o bezpečnosť, zdravie, sociálne a kultúrne zázemie dieťaťa a rešpektovať jeho výchovno-vzdelávacie potreby
* dbať o to, aby dieťa dodržiavalo denný režim a malo **dostatok spánku**
* zabezpečiť dieťaťu **zdravú výživu**
* mať pod kontrolou voľnočasové aktivity dieťaťa a spôsob využitia finančných prostriedkov, ktoré dieťaťu poskytne
* **zaujímať sa o to a mať pod kontrolou, či a ako dieťa vystupuje na sociálnych sieťach**
* **zákonný zástupca dieťaťa je povinný dbať o to, aby dieťa prichádzalo do školy pravidelne a včas**
* **informovať školu alebo školské zariadenie o zmene zdravotnej spôsobilosti svojho dieťaťa** alebo o iných závažných skutočnostiach, ktoré by mohli mať vplyv na priebeh výchovy a vzdelávania a na bezpečnosť detí
* **pravidelne sa zúčastňovať na rodičovských schôdzkach, informovať sa o prospechu a správaní dieťaťa, spolupracovať so školou pri výchove a vzdelávaní svojho dieťaťa**
* poskytovať škole aktuálne kontaktné adresy, telefónne čísla do zamestnania a domov, e-mailové adresy a mobilné čísla
* **nahradiť škodu, ktorú jeho dieťa spôsobilo, prípadne zavinilo**
* neprítomnosť žiaka na vyučovaní ospravedlniť cez edupage **najneskôr** v deň absencie

**XI. Komunikácia zákonného zástupcu so školou**

**Zákonný zástupca:**

* na pôde školy sa správa podľa pravidiel slušného správania
* komunikuje so zamestnancami školy v ich pracovnom čase (od 7,45 hod. do 15,45 hod.)
* si osobné stretnutie so zamestnancami školy vopred dohodne
* vo vzájomnej komunikácii rešpektuje odborný názor, skúsenosti a pracovnú pozíciu pedagogického a odborného zamestnanca
* na komunikáciu využíva primárne edupage
* v prípade porušenia zásad slušného správania voči zamestnancom školy bude stretnutie ukončené a zákonný zástupca bude požiadaný o opustenie priestorov školy.
* v prípade nerešpektovania výzvy na opustenie priestorov školy bude privolaná polícia SR.

##### **XII. Odmeny a výchovné opatrenia**

**Odmeny**:

Návrh na udelenie pochvaly alebo iného ocenenia žiaka sa musí prerokovať v pedagogickej rade.

Ústnu alebo písomnú pochvalu udelí triedny učiteľ alebo riaditeľ školy **pred triednym alebo školským kolektívom** za vzorné správanie, výborný prospech, pomoc spolužiakom, výrazné zlepšenie prospechu alebo správania, aj keď prospech po zlepšení nie je vynikajúci (oceňuje sa úsilie a snaha), reprezentáciu školy alebo statočný čin.

**Výchovné opatrenia:**

K výchovným opatrenia škola pristupuje v prípade porušenia školského poriadku a správania sa počas jeho prítomnosti v priestoroch školy a na školskom dvore. Pri prvom porušení je žiak upozornený, pri opakovaných porušeniach škola posiela upozorňujúce obálky.

Ak sa žiak previní voči školskému poriadku udeľujú sa tieto výchovné opatrenia: napomenutie od triedneho učiteľa, pokarhanie od triedneho učiteľa, pokarhanie od riaditeľa školy.

Výchovné opatrenia predchádzajú spravidla zníženiu stupňa známky zo správania. Znížená známka bez predchádzajúcich výchovných opatrení sa však môže udeliť aj za závažné jednorazové porušenie školského poriadku. Opatrenia sa udeľujú pred kolektívom triedy, nikdy nie pred kolektívom školy. Previnenia voči školskému poriadku a výchovné opatrenia sa vzťahujú aj na školské akcie organizované mimo školy (napr. LVVK, školy v prírode, krúžky, výchovné koncerty, návštevy divadelných predstavení a pod.).

**1. Napomenutie od triedneho učiteľa** môže byť žiakovi udelené za tri menšie priestupky voči školskému poriadku, ale môže byť udelené aj za jednorázový priestupok. Napomenutie sa udeľuje písomne.

**2. Pokarhanie od triedneho učiteľa** nasleduje po napomenutí (bod 1) od triedneho učiteľa a môže byť žiakovi udelené za ďalšie maximálne tri menšie priestupky voči školskému poriadku. Pokarhanie triedneho učiteľa môže byť udelené aj za jednorázové závažnejšie porušenie školského poriadku. Pokarhanie sa udeľuje písomne.

**3. Pokarhanie od riaditeľa školy** sa udeľuje za závažné jednorázové alebo opakované porušenia školského poriadku. Pokarhanie sa udeľuje písomne.

**4. Znížená známka zo správania:**

Podľa Metodického pokynu č.22/2011 na hodnotenie žiakov základnej školy sa správanie žiaka klasifikuje týmito stupňami:

1 – veľmi dobré,

2 – uspokojivé,

3 – menej uspokojivé,

4 – neuspokojivé.

a/ stupeň 1 (veľmi dobré)

Žiak dodržiava pravidlá správania a ustanovenia školského poriadku a len ojedinele sa dopúšťa menej závažných previnení.

b/ stupeň 2 (uspokojivé)

Žiak porušuje jednotlivé pravidlá školského poriadku, je prístupný výchovnému pôsobeniu a usiluje sa svoje chyby napraviť. Ide o priestupky voči školskému poriadku ako napríklad:

* vulgárne vyjadrenie
* prinesenie alkoholického nápoja, omamnej látky alebo cigariet (vrátane elektronických) do školy
* požitie alkoholického nápoja, omamnej látky alebo fajčenie **aj v minimálnom množstve**
* prinesenie zakázaných predmetov do školy
* neospravedlnenú neprítomnosť na vyučovaní v rozsahu **3** hodiny **až**do **14** hodín
* úmyselné ničenie, poškodzovanie alebo znečisťovanie školského alebo súkromného majetku
* opakované použitie mobilného telefónu/digitálneho zariadenia/príslušenstva k digitálnemu zariadeniu bez súhlasu učiteľa
* porušenie zákazu fotografovania a zhotovovania zvukových a obrazových záznamov v priestoroch školy
* negatívne prejavy správania voči spolužiakom, správanie smerujúce k šikanovaniu alebo náznaky šikanovania
* prisvojenie si cudzej veci
* úmyselné zatajenie skutočnosti, ktorá by mohla viesť k ohrozeniu bezpečnosti, zdravia, či života iných osôb
* neúctivé a nezdvorilé správanie voči pedagogickým, odborným alebo nepedagogickým zamestnancom školy
* opakované porušenie a iné závažné porušenie školského poriadku.

c/ stupeň 3 (menej uspokojivé)

Žiak závažne porušuje pravidlá správania a školský poriadok alebo sa dopúšťa ďalších previnení. Ide o priestupky voči školskému poriadku ako napríklad:

* šikanovanie alebo kyberšikanovanie a akékoľvek znevažovanie iných fyzickou alebo psychickou formou
* prejavy extrémizmu, rasizmu, nacizmu a inej intolerancie,
* úmyselné ublíženie (fyzické alebo verbálne útoky, prejavy násilia)
* neospravedlnená neprítomnosť na vyučovaní rozsahu 15 – 30 hodín,
* mimoriadne vulgárne a oplzlé vyjadrovanie,
* opakované porušovanie a iné závažné porušenie školského poriadku

d/ stupeň 4 (neuspokojivé)

Žiak sústavne porušuje pravidlá správania a školský poriadok, zámerne narúša korektné vzťahy medzi spolužiakmi a závažnými previneniami ohrozuje ostatných žiakov a zamestnancov školy. Ide o priestupky voči školskému poriadku ako napríklad:

* neospravedlnená neprítomnosť na vyučovacích hodinách v rozsahu viac ako 30 hodín
* opakujúce sa závažné priestupky a iné závažné porušenie školského poriadku podľa uváženia pedagogickej rady

Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, tak podľa **§ 58 ods. 3** školského zákona **riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania umiestnením žiaka do samostatnej miestnosti** za prítomnosti pedagogického zamestnanca. Riaditeľ školy bezodkladne privolá: zákonného zástupcu, zdravotnú pomoc, policajný zbor.

**XIII. Školský podporný tím a jeho postavenie v ZŠ s MŠ Dubová:**

Školský podporný tím tvoria pedagogickí a odborní zamestnanci školy - školskí špeciálni pedagógovia, školskí psychológovia a pedagogickí asistenti, ktorí poskytujú svoje služby v zmysle zákona 138/2019 Z.z. o pedagogických zamestnancoch a odborných zamestnancoch a v súlade s etickým kódexom pedagogického zamestnanca a odborného zamestnanca.

Pedagogický asistent pod vedením učiteľa, vychovávateľa a v spolupráci s odbornými zamestnancami vytvára rovnosť príležitostí vo výchove a vzdelávaní, pomáha žiakovi alebo skupine detí pri prekonávaní architektonických, informačných, jazykových, zdravotných, sociálnych alebo kultúrnych bariér.

Školský špeciálny pedagóg poskytuje individuálne alebo v triede výchovu, vzdelávanie a špeciálno-pedagogické intervencie deťom a žiakom so špeciálnymi výchovno-vzdelávacími potrebami; špeciálno-pedagogické intervencie deťom a žiakom, ktorí nie sú žiakmi so špeciálnopedagogickými potrebami v spolupráci so školským zariadením výchovného poradenstva a prevencie; ďalej poskytuje špeciálno-pedagogické poradenstvo deťom, žiakom, zákonným zástupcom a odborným zamestnancom.

Školský psychológ vykonáva psychologickú diagnostiku; poskytuje individuálne, skupinové a hromadné psychologické poradenstvo, prevenciu a intervenciu deťom a žiakom so zameraním na výchovu a vzdelávanie; poskytuje psychologické poradenstvo zákonným zástupcom, pedagogickým a odborným zamestnancom; spolupracuje pri prekonávaní bariér vo výchove a vzdelávaní detí a žiakov.

Preventívne aktivity skupinového a hromadného charakteru plánuje školský podporný tím v súlade s dokumentom “Sprievodca školským rokom”, **na realizáciu týchto aktivít nie je potrebný súhlas zákonného zástupcu**, člen školského podporného tímu môže rodičov informovať o realizácii prostredníctvom EduPage.

Pri individuálnych a skupinových konzultáciách so žiakom/žiakmi sa nevyžaduje informovaný súhlas zákonného zástupcu.

Pri odbornej psychologickej činnosti poskytovanej žiakom sa vyžaduje informovaný súhlas zákonného zástupcu.

##### **XIV. Záverečné ustanovenie**

Školský poriadok bol prerokovaný pedagogickou radou 30. augusta 2021. Platnosť nadobúda od 2. septembra 2021.

##### **XV. Zrušovacie ustanovenie**

Ruší sa školský poriadok z 1. septembra 2020.